KIRJALLINEN KYSYMYS E-2985/00 esittäjä(t): Carlo Fatuzzo (PPE-DE) ja Francesco Speroni (TDI) komissiolle. Esteet henkilöiden vapaalle liikkumiselle.



Virallinen lehti nro 113 E , 18/04/2001 s. 0225 - 0226



KIRJALLINEN KYSYMYS E-2985/00 esittäjä(t): Carlo Fatuzzo (PPE-DE) ja Francesco Speroni (TDI) komissiolle (20. syyskuuta 2000) Aihe: Esteet henkilöiden vapaalle liikkumiselle Asetuksessa (ETY) 1247/92(1) evätään jäsenvaltioiden kansalaisilta maksuihin perustumattomat vanhuuseläkkeet tai sairaseläkkeet siinä tapauksessa, että he muuttavat pois maasta, jonka kansalaisia he ovat. Tämä muodostuu usein ylitsepääsemättömäksi esteeksi perustamissopimuksen 18 artiklan periaatteen hyödyntämiselle, jonka mukaan EU:n kansalaisilla on oikeus oleskella vapaasti jäsenvaltioiden alueella. Aikooko komissio ehdottaa muutoksia asetukseen 1247/92 perustamissopimuksen 18 artiklan määräysten kokonaisvaltaiseksi toteuttamiseksi myös mitä tulee niihin kansalaisiin, jotka nauttivat kyseisiä sosiaalietuuksia? (1) EYVL L 136, 19.5.1992, s. 1. Anna Diamantopouloun komission puolesta antama vastaus (30. lokakuuta 2000) Yhteisön tasolla on asetus (ETY) N:o 1408/71 ja sen täytäntöönpanoasetus N:o 574/72(1), joilla koordinoidaan lakisääteisiä sosiaaliturvajärjestelmiä. Järjestelmissä taataan muun muassa periaate sosiaalietuuksien maksamisesta muihin Euroopan unionin jäsenvaltioihin. Arvoisien parlamentin jäsenten tarkoittamassa 30. huhtikuuta 1992 annetussa neuvoston asetuksessa (ETY) N:o 1247/92, jolla muutetaan asetusta (ETY) N:o 1408/71, lisätään yhteisön lainsäädäntöön uusia maksuihin perustumattomiin etuuksiin sovellettavia säännöksiä, joiden tarkoituksena on joko antaa lisä-, korvaava tai täydentävä turva siinä tarkoitettujen riskien varalta tai ainoastaan taata vammaisten erityissuojelu (katso asetuksen(ETY) N:o 1408/71 4 artiklan 2 a kohta). Etuudet liittyvät sekä sosiaaliturvaan että sosiaalihuoltoon niiden yksilökohtaisen soveltamisalan, tavoitteiden ja soveltamismenettelyjen vuoksi sekä siksi, että ne liittyvät tiiviisti niitä myöntävän jäsenvaltion taloudelliseen ja sosiaaliseen tilanteeseen sekä näin ollen myös asianomaisen asuinpaikkaan. Näin ollen asetuksen (EY) N:o 1408/71 10 a artiklan mukaisesti tällaiset etuudet edellyttäen, että ne on lueteltu asetuksen liitteessä II kuuluvat erityisjärjestelmään, jossa poiketaan periaatteesta maksaa etuuksia muihin jäsenvaltioihin. Näin ollen etuuksien saajat saavat niitä ainoastaan sen jäsenvaltion alueella, jossa he asuvat. Euroopan yhteisöjen tuomioistuin myönsi jo asiassa C-20/96 Snares vastaan Adjudication Officer 4. marraskuuta 1997 antamassaan tuomiossa(2), että maksuihin perustumattomiin erityisetuuksiin liittyviä erityissäännöksiä ja muun muassa säännöstä, jonka mukaan näitä erityisetuuksia ei makseta muihin jäsenvaltioihin, on sovellettava EY:n perustamissopimuksen määräysten nojalla. Komissio ei tässä vaiheessa suunnittele ehdotusta asetuksen(ETY) N:o 1247/92 muuttamiseksi. (1) Viimeinen konsolidoitu versio: Neuvoston asetus (EY) N:o 118/97, annettu 2 päivänä joulukuuta 1996, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta ja saattamisesta ajan tasalle, EYVL L 28, 30.1.1997. (2) Kok. 1997, sivu I-6057.